Jann Sjursen (KD), 2004-11-11:
Kristendemokraterne var imod den USA-ledede krig mod Irak.
Krigen blev igangsat uden FN-mandat og i strid med folkeretten, men alligevel vedtog et flertal her i Folketinget, at Danmark skulle indtræde i den USA-ledede koalition.
Men efterfølgende har vi påtaget os et medansvar for genopbygnings- og demokratiseringsindsatsen i Irak, idet også danske soldater deltager i den multinationale sikringsstyrke, som jo i dag heldigvis fungerer på baggrund af et FN-mandat.
Danmark yder et forholdsvis stort bidrag til sikringsstyrken, og de danske soldater yder selv også et stort bidrag til at genopbygge Irak og sikre, at de humanitære bestræbelser, der gøres i Irak for at forbedre levevilkårene for irakerne, kan lykkes.
Det forholdsvis store bidrag, som Danmark yder, gør, at Kristendemokraterne ikke mener, at den danske opgaveportefølje i Irak skal udvides.
Vi mener ikke, at engagementet skal øges.
Det er solidt allerede i dag, og der er andre opgaver, hvor vi mener, at Danmark bør være parat til at medvirke med soldater, bl.a. mere FN-genuine operationer.
Jeg vil godt understrege, at det efter vores opfattelse ikke er sådan, at det, de danske soldater udfører i Irak, er planløst og uden mening.
Situationen er bare vanskelig, og det er svært i det hele taget at forudse, hvad der vil ske, på grund af de mange desperadoer, som får lov til at husere i Irak.
For at vende tilbage til selve beslutningsforslaget falder det i virkeligheden i to dele.
For det første er der spørgsmålet om at forlænge mandatperioden for det danske bidrag til den multinationale sikringsstyrke med yderligere 6 måneder, og det er vi helt ubetinget for og ser ikke nogen problemer i.
Den anden del af beslutningsforslaget går på, at der skal udsendes dansk militærpersonel til NATO's træningsindsats i Irak.
Selv om dette påtænkte bidrag er yderst beskedent, repræsenterer det for os at se en forøgelse af det danske engagement i Irak og en udvidelse af den såkaldte opgaveportefølje, og det er vi ikke tilhængere af.
Derfor er det vores intention i forbindelse med udvalgsbehandlingen at stille et ændringsforslag, der går på, at den del tages ud af beslutningsforslaget, så det alene kommer til at gå på spørgsmålet om forlængelse af mandatperioden for det danske bidrag til den multinationale sikringsstyrke.
Jeg kan så tilføje, at når det ændringsforslag formentlig er faldet – det tror jeg desværre det gør – og når vi når frem til andenbehandlingen, vil vi alligevel stemme for beslutningsforslaget som sådan.
Hovedsigtet med forslaget er trods alt at forlænge mandatperioden for de soldater, der er udsendt til den multinationale sikringsstyrke, og de har vores opbakning til det arbejde, de gør dernede.
Men vi vil godt markere med ændringsforslaget, at vi, som vi også tidligere har tilkendegivet, ikke ønsker at sende flere soldater af sted til Irak og ikke ønsker, at Danmark udvider sit engagement i Irak.
Ændringsforslaget burde efter vores opfattelse kunne få flere partiers støtte.
Det gælder måske ikke lige regeringspartierne og Dansk Folkeparti, men vi håber, at partier som Socialdemokratiet og Det Radikale Venstre kan støtte et sådant ændringsforslag og dermed markere, at man ønsker at give de soldater, der er udsendt i dag, en så robust opbakning som overhovedet muligt, men ikke ønsker, at vi fra dansk side skal engagere os yderligere i Irak med nye opgaver, sådan som en lille del af beslutningsforslaget rent faktisk lægger op til.